《十里铺歌》
宋代·张侃

山容偏向秋深瘦，轿行十里日将昼。斜斜雁字杂真行，节节芙蓉攒锦绣。

向来颇恨日月迟，而今翻道光阴骤。是中有策君岂知，心要清閒手长袖。

片言轻发潜祸机，驷马难追焉用救。州家因旱授民词，差官下县拯民饥。

嗟予窃粟惭一饱，破裘短袂肩相随。君不见流行坎止言所寓，初程且到十里铺。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。